ศพนายวีรชัย พลาศรัย เอกอัครราชทูตไทย ณ กรุงวอชิงตัน ดีซี ประเทศสหรัฐอเมริกา ถูกนำกลับถึงประเทศไทยแล้ว
ศพนายวีรชัย พลาศรัย เอกอัครราชทูตไทย ณ กรุงวอชิงตัน ดีซี ประเทศสหรัฐอเมริกา ถูกนำกลับถึงประเทศไทยแล้ว โดยมีผู้บริหารระดับสูงของกระทรวงการต่างประเทศ และกองทหารเกียรติยศร่วมรอรับอย่างสมเกียรติศพนายวีรชัย พลาศรัย เอกอัครราชทูตไทย ณ กรุงวอชิงตัน ดีซี ประเทศสหรัฐอเมริกา ถูกนำกลับมาโดยเครื่องบินของสายการบินออลนิปปอนแอร์เวย์ เที่ยวบินที่ NH805 ถึงท่าอากาศยานสุวรรณภูมิเมื่อเวลา 23.19 น. ของวันที่ 2 เมษายน 2562 ซึ่งมีนายดอน ปรมัตถ์วินัย รัฐมนตรีว่าการกระทรวงการต่างประเทศ เป็นประธาน พร้อมด้วยกองทหารเกียรติยศรอรับอย่างสมเกียรติในพิธีรับศพ กองทหารเกียรติยศ 8 นาย ได้แบกหีบศพเอกอัครราชทูตวีรชัยฯ ออกจากช่องทางออกพิเศษ เดินผ่านกองทหารเกียรติยศ โดยมีพระสงฆ์ ภริยาเอกอัครราชทูตวีรชัยฯ และญาติถือรูปถ่ายเอกอัครราชทูตวีรชัยฯ และกระถางธูปนำ โดยผู้บังคับกองทหารเกียรติยศสั่งแถวกองทหารเกียรติยศแสดงความเคารพ และทหารเกียรติยศนำหีบศพขึ้นรถบรรทุกหีบศพ หลังเสร็จสิ้นพิธีรับศพแล้ว รถบรรทุกหีบศพได้เคลื่อนขบวนเพื่อนำไปที่วัดมกุฏกษัตริยารามราชวรวิหารสำหรับกำหนดการประกอบพิธีทางศาสนา จะมีขึ้น ณ ศาลา 10 โดยจะมีพิธีพระราชทานน้ำหลวงอาบศพ ในวันที่ 18 เมษายน 2562 เวลา 18.00 น. และมีกำหนดประกอบพระพิธีธรรมสวดอภิธรรมศพระหว่างวันที่ 18-24 เมษายน 2562 เวลา 19.00 น.  และในวันที่ 25 เมษายน เวลา 17.00 น. สมเด็จพระเทพรัตนราชสุดาฯ สยามบรมราชกุมารี เสด็จพระราชทานเพลิงศพ ณ เมรุวัดมกุฏกษัตริยารามราชวรวิหาร